MEDDELELSE FRA KOMMISSIONEN TIL RÅDET OG EUROPA-PARLAMENTET - Teknisk justering for 2004 af de finansielle overslag på grundlag af udviklingen i BNI og priserne (Punkt 15 i den interinstitutionelle aftale af 6. maj 1999 om budgetdisciplin og forbedring af budgetproceduren)

1. INDLEDNING

Den interinstitutionelle aftale af 6. maj 1999 om budgetdisciplin og forbedring af budgetproceduren [1] omfatter tabellen over de finansielle overslag for EU-15 (bilag I) og en vejledende finansiel ramme for EU-21, som er udformet på grundlag af hypotesen om et EU udvidet med seks nye medlemmer fra 2002.

[1] EFT C 172 af 18. juni 1999, s. 1.

I henhold til aftalens punkt 15 foretager Kommissionen hvert år forud for budgetproceduren for regnskabsår n+1 en teknisk justering af de finansielle overslag på grundlag af udviklingen i EU's bruttonationalindkomst (BNI) og priserne.

Denne meddelelse har til formål at fremlægge resultatet af den tekniske justering for regnskabsåret 2004 af de finansielle overslag (EU-15) for budgetmyndigheden.

2. BETINGELSERNE FOR JUSTERING AF OVERSIGTEN OVER DE FINANSIELLE OVERSLAG (TABEL 1)

Vedlagte tabel 1 viser de finansielle overslag for EU-15 justeret til 2004-priser.

Tabel 2 er medtaget til orientering og vedrører den vejledende finansielle ramme for EU-21, som blev fastlagt på Det Europæiske Råds møde i Berlin i marts 1999.

Tabel 3 viser de makroøkonomiske parametre, der er anvendt til justeringen. De bygger på oplysninger fra Eurostat og de seneste prognoser, som Kommissionen har udarbejdet i samarbejde med de nationale eksperter (økonomiske budgetter, efteråret 2002). Disse oplysninger og prognoser er baseret på det europæiske nationalregnskabssystem, der blev revideret i 1995 ("ENS 95").

2.1. Loftet over egne indtægter

Rådets afgørelse af 29. september 2000 om ordningen for De Europæiske Fællesskabers egne indtægter [2] trådte i kraft den 1. marts 2002 efter at være blevet ratificeret af medlemsstaternes parlamenter. Afgørelsen har virkning fra den 1. januar 2002 med undtagelse af artikel 2, stk. 3, og artikel 4, som har virkning fra den 1. januar 2001.

[2] Rådets afgørelse af 29. september 2000 om ordningen for De Europæiske Fællesskabers egne indtægter (200/597/EF, Euratom), EFT L 253 af 7.10.2000, s. 42.

I afgørelsen fastslås det, at der med henblik på anvendelsen af aftalen ved BNI forstås årets bruttonationalindkomst, som den beregnes ved anvendelse af ENS 95 [3]. Det fastslås ligeledes, at det i forbindelse med anvendelsen af ENS 95 er hensigtsmæssigt at tilpasse loftet for de egne indtægter, der udtrykkes i procent af BNI, for at bevare de finansielle midler, der stilles til rådighed for Fællesskabet, uændret. I overensstemmelse med afgørelsens bestemmelser foretog Kommissionen i december 2001 denne tilpasning og meddelte budgetmyndigheden resultatet heraf [4]. Loftet for de egne indtægter ændres fra 1,27 % af BNI-15 til 1,24 % af BNI-15.

[3] Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab, EFT L 310 af 30.11.1996.

[4] Meddelelse fra Kommissionen til Rådet og Europa-Parlamentet - Tilpasning af loftet for egne indtægter og loftet for bevillinger til forpligtelser som følge af ikrafttrædelsen af afgørelse 2000/597/EF, Euratom, KOM(2001) 801 endelig af 28.12.2001.

Af klarhedshensyn viser tabel 1 og 2 tallene for den tekniske tilpasning frem til 2003 efter både ENS 2. udgave (ENS 79) og det nye system (ENS 95).

2.2. Justering af udgiftslofterne for de enkelte udgiftsområder

Ved beregningen af justeringen har man anvendt følgende deflatorer på oversigten over de finansielle overslag (som er udarbejdet i 1999-priser):

- En kumuleret deflator på 10,41 %, der dækker perioden 2000-2004, er anvendt på loftet for udgiftsområde 1 og på beløbet til strukturfondene under udgiftsområde 2, jf. punkt 15 i den interinstitutionelle aftale (fast årlig sats på 2 %).

- Den kumulerede BNI-deflator i euro for 2000-2004, dvs. 10,72624 %, er anvendt på de øvrige lofter (den effektive deflator).

- I overensstemmelse de finansielle overslag, der blev vedtaget af Det Europæiske Råd i Berlin, er den monetære reserve afskaffet fra 2003.

For betalingerne er justeringen baseret på de skøn over bevillingerne til betalinger til de enkelte udgiftsområder, der blev foretaget ved udarbejdelsen af oversigten over de finansielle overslag i 1999-priser. Nedenstående tabel gør nærmere rede for beregningsmetoden:

>TABELPOSITION>

For så vidt angår de disponible bevillinger til betalinger med henblik på tiltrædelsen er betalingerne under udgiftsområde 1 blevet justeret på grundlag af en kumuleret deflator på 10,41 %. Under "andre udgifter" er der foretaget en sondring mellem de betalinger, der henhører under strukturfondene, hvor man har benyttet den kumulerede deflator på 10,41 %, og betalingerne under udgiftsområde 3 og 5, hvor den kumulerede deflator på 10,72624 % er anvendt.

2.3. De vigtigste resultater af den tekniske justering for 2004 af de finansielle overslag (EU-15)

De samlede bevillinger til forpligtelser for EU-15 udgør for 2004 102 995 mio. EUR, hvilket svarer til 1,05 % af BNI.

Det tilsvarende samlede loft for bevillingerne til betalinger er på 101 543 mio. EUR, dvs. 1,03 % af BNI.

Under hensyntagen til de disponible bevillinger med henblik på tiltrædelsen beløber det samlede loft for bevillinger til betalinger sig til 111 362 mio. EUR (1,13 % af BNI for EU-15), hvilket ud fra de nuværende økonomiske prognoser giver en margen under loftet for egne indtægter på 10 344 mio. EUR (0,11 % af BNI for EU-15).

For regnskabsårene 2001, 2002 og 2003 er margenens størrelse blevet ajourført i forhold til de foregående tekniske justeringer under hensyntagen til de seneste skøn over BNI, således at det bliver muligt at foretage sammenligninger over flere år. Til gengæld forbliver de lofter for forpligtelser og betalinger, der fremkom ved de daværende justeringer, uændrede.

2.4. Den finansielle ramme for det udvidede EU

Den finansielle ramme for EU-21 (tabel 2) er her udelukkende medtaget til orientering i forbindelse med det scenario, som blev fastlagt på Det Europæiske Råds møde i Berlin, og som blev fremlagt i den interinstitutionelle aftale af 6. maj 1999.

Siden da har Det Europæiske Råd i Bruxelles den 24. og 25. oktober 2002 bekræftet, at udvidelsen af EU nu kan komme til at omfatte op til ti nye medlemmer (Cypern, Estland, Ungarn, Letland, Litauen, Malta, Polen, Slovakiet, Tjekkiet og Slovenien).

Kommissionen vil i begyndelsen af 2003 fremlægge en vejledende finansiel ramme for EU-25 justeret til 2004-priser samtidig med tilpasningen af de finansielle overslag på grundlag af udvidelsen (punkt 25 i den interinstitutionelle aftale af 6. maj 1999) under hensyntagen til resultaterne af Det Europæiske Råd i København den 12. og 13. december 2002.

Den vejledende tabel for EU-21 er blevet justeret efter samme metode som tabellen for EU-15. For så vidt angår forpligtelsesbevillingerne under udgiftsområde 8 ("Udvidelse") er bevillingerne til landbrug og strukturfondene blevet justeret med den kumulerede deflator på 10,41 %, mens bevillingerne til interne politikker og administration er justeret med den kumulerede deflator på 10,72624 %. Betalingerne under udgiftsområde 8 er blevet justeret efter samme beregningsmetode som de disponible betalinger med henblik på tiltrædelsen i oversigten over de finansielle overslag.

3. ANDRE FORHOLD I FORBINDELSE MED DEN TEKNISKE JUSTERING

3.1. Landbrugsretningslinjen

Landbrugsretningslinjen er blevet beregnet i henhold til bestemmelserne i artikel 3 i Rådets nye forordning om budgetdisciplin [5] (jf. tabel 4).

[5] Rådets forordning (EF) nr. 2040/2000 af 26. september 2000, EFT L 224 af 29. september 2000, s. 27.

Sukker- og isoglucoseafgifterne samt restitutionerne for henholdsvis fødevarehjælp og AVS-sukker er på dette stadium baseret på skønnene for budgettet for 2003. I overensstemmelse med forordningen om budgetdisciplin vil retningslinjens endelige størrelse - hvad angår disse specifikke elementer - blive fastsat ved fremlæggelsen af det foreløbige budgetforslag for 2004.

Beløbet for landbrugsretningslinjen andrager foreløbigt 53 622 mio. EUR for 2004 [6].

[6] Dvs. en margen på 3 130 mio. EUR i forhold til de samlede udgifter, der ifølge forordningen om budgetdisciplin indgår i retningslinjen (udgiftsområde 1, landbrugsdelen af førtiltrædelsesstøtten under udgiftsområde 7, de bevillinger, der på landbrugsområdet er disponible med henblik på tiltrædelsen).

3.2. Udgiftsområde 5 (administration)

Hvad angår udgiftsområde 5 fremgår det af en henvisning til oversigten over de finansielle overslag, at de pensionsudgifter, der er medtaget under loftet for dette udgiftsområde, er beregnet efter fradrag af personalets indbetalinger til denne ordning, inden for en grænse på 1 100 mio. EUR i 1999-priser for perioden 2000-2006. Som anført i Kommissionens meddelelse om den tekniske justering for 2000 [7] skal denne bestemmelse fortolkes sådan, at der fastsættes en dobbelt grænse for de beløb, der trækkes fra pensionsudgifterne i forbindelse med anvendelsen af udgiftsområdets loft:

[7] SEK(1999) 847 endelig, afsnit 6.

- Dette beløb kan ikke det enkelte år overstige de bidrag, der faktisk er opført som indtægter på budgettet. For 2004 anslås disse bidrag foreløbigt [8] til 187 mio. EUR, dvs. 166 mio. EUR i 1999-priser på grundlag af den kumulerede deflator på 10,72624 %, der i øvrigt er anvendt ved justeringen af udgiftsområdets loft.

[8] Den forventede deflator for 2004 er anvendt på de bidrag, der er opført i ændringsskrivelse nr. 4/2003 (184 mia. EUR).

- De samlede kumulerede fradrag for perioden 2000-2006 kan ikke overstige 1 100 mio. EUR i 1999-priser, dvs. et årligt gennemsnit på 157 mio. EUR (174 mio. i 2004-priser).

Da de administrative udgifter generelt er regelmæssigt tilbagevendende, må man hvert år for at undgå at udnytte en margen i begyndelsen af perioden, som i sidste ende ikke vil være til rådighed i sin helhed, benytte den laveste grænse, dvs. for 2004 et beløb på 174 mio. EUR i løbende priser.

3.3. Transaktioner uden for budgettet

I henhold til punkt 10, femte afsnit, i den interinstitutionelle aftale opstilles der særskilte vejledende tabeller til oplysning om de transaktioner, der ikke er opført i det almindelige budget, og om den forventede udvikling inden for de forskellige kategorier af Fællesskabets egne indtægter, og disse tabeller ajourføres årligt ved den tekniske tilpasning af de finansielle overslag.

Omstående tabeller 5.1 - 5.2 viser disse oplysninger ajourført på grundlag af de seneste disponible prognoser. De vedrører henholdsvis EUF og de egne indtægters struktur.

Afsluttende bemærkning

Kommissionen vil i begyndelsen af 2003 forelægge budgetmyndigheden sit forslag til tilpasning af de finansielle overslag på grundlag af udvidelsen i overensstemmelse med punkt 25 i den interinstitutionelle aftale.

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>